**ELŐTERJESZTÉS**

**Körmend város Önkormányzata Képviselő-testülete 2016. december 15-i ülésére**

**Tárgy: Körmendi Közös Önkormányzati Hivatal 2016. évi tevékenysége-beszámoló**

**Tisztelt Képviselő-testület!**

A Körmendi Közös Önkormányzati Hivatal minden évben egyszer számol be a Testület előtt az az éves munkájáról.

A Hivatal személyi állományában az előző évhez képest annyi változás történt, hogy a nők kedvezményes nyugdíjba vonulása miatt kellett 1 kollégától idén megválnunk, ill. gyermekvállalás miatt történtek még személyi változások az év során. A Hivatal dolgozóinak száma: 39, amelyből 4 fő Csákánydoroszlóban dolgozik.

A 2016-os évben az alábbi nagyobb feladatok végrehajtását látta el a Hivatal:

1. TOP-os pályázatok beadása: Körmend részéről tervezői számításokkal, sok esetben konkrét tervek birtokában került sor a TOP-os pályázatok beadására. Több mint 30 pályázat kidolgozásában, ill. fenntartásában vett részt a Hivatal 2016-ban. E pályázatok elbírálása még nem fejeződött be, a végrehajtás így áttevődik minden esetben a 2017-es évre. A pályázatok a Testület előtt ismertek.
2. Háziorvosi ügyeleti feladatellátás átszervezése: gyors munkát igényelt a Hivataltól az, hogy 2016. áprilisától immáron társulási fenntartásba kerüljön az ügyeleti feladatellátás. Minderre nem jött létre külön szervezet, hanem a munka a Társulásnál, így annak munkaszervezeténél, a Hivatalnál maradt. A munka nagy részét az OEP-el és az OMSZ-al való egyeztetés tette ki, minden esetben új szerződések készültek a feladatellátásban résztvevőkkel, és a társulási megállapodás is módosításra került. A feladat ellátása az átszervezést követően stabil, nem jelentkeztek azok a problémák, amik miatt tulajdonképpen az átszervezést eszközölni kellett.
3. Bartók 5./B. számú lakóépület sorsa: Az idei évben életveszély megállapítására került sor a Bartók Ltp. 5/B. számú épület kapcsán. Komoly előkészületek után, a kollégák és a Rendőrség segítségével sikerült a lakókat az épületből kiköltöztetni, és az épület lezárásra került. Az épület felújítása érdekében a Testület döntést hozott, a városvezetés azon dolgozik, hogy jövő évben az épület felújítása megtörténhessen.
4. Körmendi óvodák összeolvadása: szintén jelentős munkát tett ki azon testületi döntés végrehajtása, amely a 2 körmendi óvoda összeolvadását határozta el. Kinevezés módosításokat kellett végrehajtani, illetve alapító okiratot, társulási megállapodást kellett módosítani, és a törzskönyvi nyilvántartásban is át kellett vezetni a változásokat.
5. Körmendi Batthyany Örökségközpont újabb fejlesztésének előkészítése: a Batthyany Örökségközpont fejlesztését –lépésről lépésre haladva – az Önkormányzat végrehajtó szerve, a Hivatal valósította meg. Az idei évben nemcsak a színházterem felújítását koordinálta a szervezet, hanem párhuzamosan készítette elő az újabb fejlesztéseket is, amelyek GINOP és hazai forrású pályázatokban realizálódhatnak. A Kastély fejlesztés lassan túlnő a Hivatalon, és legyen is így, hiszen az a cél, hogy a körmendiek kastélya olyan értékké váljon az országban, mint amit pl. a Festetich kastély jelent Keszthelynek.
6. Számos testület által jóváhagyott fejlesztés is megvalósult ebben az évben: útfelújítások, csapadékcsatorna rendszerek felújítása, nyertes pályázatok végrehajtása. A népszavazás Körmenden rendkívüli esemény nélkül lebonyolódott.

Az egyes irodákra kitérve:

A műszaki iroda 8 fővel működik, ebből 5 felsőfokú, 3 középfokú végzettségű.

* I. fokú építéshatósági feladatokat ellátja: 2 fő
* beruházások, városüzemeltetési és környezetvédelmi feladatokat ellátja: 4 fő+1megbizott fő
* közterület-felügyelet: 1 fő látja el.

Irodánk által ellátott feladatok mennyisége az előterjesztés készítése időpontjáig:

* Építésügyek: 413 db főszámon ellátott építési kérelem kapcsán keletkezett.
* Beruházások, városüzemeltetési feladatok: 636 db főszámú ügyirat keletkezett. Ezen kívül a Csákánydoroszlói hivatalban iktatott ügyekben intézkedéseket tettünk.

**Az I. fokú építéshatósági feladatokat** 2 fő ügyintéző, 46 (2 város és 44 község) településre vonatkozóan végzi el. A 2013-ban új alapokra helyezett építésügyi hatósági eljárások szabályozását gyakran módosítják, több változást kell alkalmaznia a kollégáknak. A nagy mennyiségű ügyiratszám ellenére sikerül tartani a szűkre szabott eljárási határidőket.

A kollégák minden héten legalább egyszer mennek helyszíni szemléket tartani, ami a nagy távolság, és a több település miatt sok időt igényel. Az építésügyi gyakori jogszabályváltozás miatti bizonytalanságban több ügyfél jön érdeklődni, mit tegyen, illetve tehet az ügyében. A megváltozott szabályozás mellett több a járulékos tevékenységi kötelezettségük, pl statisztikai jelentések.

**Építési beruházások szervezése** során együttműködünk az engedélyező hatóságokkal, szakhatóságokkal, és az út-, és közmű-hálózatok kezelőivel. A nagyobb fejlesztések EU forrásból valósulhatnak meg, így irodánk nyújt műszaki alátámasztást a projektcsoport számára az előkészítési feladatok ellátásához.

Irodánk ezen felül a **közbeszerzési eljárások feladatait** úgy segíti, hogy a szükséges műszaki jellegű kontrollt végzi el, az előkészítés, és a bírálatok során. Közreműködünk a Közbeszerzési Bizottság, valamint a Pénzügyi és Városüzemeltetési Bizottság üléseire, valamint a vonatkozó Képviselő-testületi ülésekre történő előterjesztések előkészítésében.

**Kapcsolatokat** tartunk fenn a város üzemeltetését ellátó Körmend város Gondnokságával, a Művelődési Központtal, és a közintézményekkel.

 **Városüzemeltetéssel kapcsolatos főbb területek fentieken kívül**:

* erdészeti, fakivágási, zöldterület gondozási feladatok
* I. fokú környezetvédelmi hatósági feladatok,
* katasztrófavédelem önkormányzatot érintő feladatai
* ár-, és belvízvédelem helyi feladatai
* szúnyoggyérítés, rágcsálóírtás
* közterület-használat, bontás engedélyezése, önkormányzati utak, járdák, hidak kezelői feladatai
* csapadékvíz elvezetés rendszereinek kezelői faladatai,
* vagyonkezeléssel kapcsolatban: tulajdonosi nyilatkozatok, hozzájárulások előkészítése,
* adatszolgáltatás, statisztikai tevékenység, szakterület szerint
* főépítész irányítása alatt a helyi építési szabályozás, szerkezeti terv, helyi értékvédelem feladatai
* önkormányzati tulajdonba került (2013.01.01.) vízi-közmű vagyon kapcsán az üzemeltetővel együttműködően a vagyon kezelése
* önkormányzati tulajdonú ingatlanok használatához a tulajdonosi dokumentumok előkészítése

Irodánk bonyolította, szervezte az idei évben felülvizsgálat alatt álló Helyi Építési Szabályozás dokumentumaihoz szükséges tevékenységeket, mint a szükséges tényfeltárási munka indításakor tervező által kért számos alapadat biztosítása, partnerségi követelmények biztosítása, államigazgatási szervekkel az előzetes és a véleményezési eljárás lebonyolítása, dokumentálás. A területi állami főépítész, és az önkormányzat jóváhagyását követően jelen dokumentum fontos irányítója lesz a település fejlesztési stratégiájának.

Közszolgálati Iroda:

***Iroda létszáma: 15 fő (irodavezetővel együtt), ebből köztisztviselő 11 fő, MT. hatálya alá 4 fő tartozik.***

Az iroda a hivatal legszerteágazóbb területeinek feladatait látja el mind a napi feladatok, mind pedig az időszakosan jelentkező tennivalók esetében.

Az anyakönyvvezetéssel (835 ügy), kereskedelmi (323 ügy) és birtokvédelmi ügyekkel (16 ügy), hagyatékkal (1063 ügy), nemzetiségi önkormányzattal, személyügyekkel, sporttal és ifjúsági ügyekkel kapcsolatos ügyek intézése itt zajlik, valamint a titkársági és iktatási feladatok ugyancsak az iroda hatókörébe tartoznak. A kistérséggel, óvodákkal, társulásokkal ugyancsak törődni kell, mellette - összedolgozva a másik két irodával - pályázatokkal is foglalkozik az iroda. Több területen van jegyzőkönyv-, és nyilvántartások vezetésével kapcsolatos kötelezettségünk. Az MT hatálya alá tartozó munkatársaink látták el a nyomdai, szállítási és a takarítási feladatokat.

A szakmai feladatellátásban a szociális területen az előző év jelentős változásait követően a kialakított rendszer folyamatosan működik, jelentős segítséget nyújt a rászorultak számára. Az önkormányzat megfelelő keretet biztosított erre, a Társadalmi és Ifjúsági Ügyek Bizottsága pedig sűrűbb ülésrendjével biztosította a döntések időbeni meghozatalát, így az ügyintézés minden esetben határidőben megtörténhetett. Támogatási típusonként az alábbi döntések születtek:

**2016.01.01.-2016.12.02. megállapítás elutasítás**

Települési Támogatás Fűtés 40 3

Települési Támogatás Tankönyv 22 0

Rendszeres gyermekvédelmi kedvezmény 95 0

Települési Támogatás Eseti 204 9

Települési Támogatás Lakhatási 91 6

Települési Támogatás Gyógyszer 21 3

Temetési Támogatás 21 0

Köztemetés 4 0

Újszülött: Támogatás 50 0

**Összesen: 548 db 21 db**

Az év során zajlottak a városi honlap megújításának munkálatai, melynek eredménye hamarosan érzékelhető lesz mindenki számára. A társulások (Körmend és Kistérsége Önkormányzati Társulás, Körmend és Mikrotérsége Köznevelési Intézményfenntartó Társulás) és intézményei (Körmendi Szociális Szolgáltató és Információs Központ, Óvodák) az állandó tevékenységek mellett külön odafigyelést is igényeltek időnként (pl. óvodák összevonásának folyamata).

 Az iroda munkatársai a népszavazás előkészítése és lebonyolítása során is kulcsszerepet kaptak.

Az iroda köztisztviselői állománya fiatal, ezért a képzéseknek, közigazgatási alap- és szakvizsgák letételének a napi feladatok ellátása, és munkatapasztalatok szerzése mellett fontos szerepe van. A közigazgatási feladatok átstrukturálása jelentősen érinti az irodánkat, esetenként egyes területeken jelentős terhelést okozva, ami rövidtávon okoz nehézségeket. Ezek azonban azt eredményezik, hogy az iroda munkatársai több területen lesznek jártasak, így a feladatok letisztulását követően egyenletesebb terhelés mellett a szükség esetén történő ideiglenes helyettesítés is zökkenőmentesen történhet.

Az előző évben problémát okozó anyakönyvvezető problémánk 1 fő képzésével júniustól megoldódott, jelenleg 2 fő látja el az esketéseket. A teendők ellátásának biztonságához azonban még egy fő képzésére szükség lenne, amennyiben indul újabb képzés, muszáj újabb köztisztviselőt beiskolázni.

Pénzügyi Iroda:

A Pénzügyi Iroda munkájában nagy feladatot jelent az új kincstári követelményeknek való megfelelés. A legszigorúbb kincstári rend és határidők mentén zajlik a költségvetés tervezése és végrehajtása, és annak végrehajtása kapcsán a beszámolási kötelezettség teljesítése.

A városi költségvetés tervezése és végrehajtása mellett a Pénzügyi Iroda bonyolúlt elszámolási rendszerben ad tájékoztatást a Kincstárnak a költségvetés végrehajtásáról, a normatívák felhasználásáról. Mindez még bonyolúltabbá válik az ASP rendszer bevezetésével, amely 2018-tól hárulna Körmendre, de aggályaink vannak annak megvalósíthatósága terén.

A Hivatalt és az Önkormányzatot érintően több ellenőrzés is történt 2016-ban, a Kormányhivatal és az ÁFA miatt a NAV is ellenőrizte az Önkormányzatot, az ellenőrzések rendben zajlottak.

Nyilvánvalóan vannak nehézségeink, a legfontosabbnak a köztisztviselők bérrendezését tartjuk, mivel ez központi részről elmaradt, nettó 90.000-130.000 Ft. összeg közötti a Hivatalban az átlagbér, ami miatt nehezen tudunk üres állásokat megfelelő szakértelemmel bíró emberekkel betölteni. Fel kell készülnünk a jövő évben reményeink szerint beteljesedő pályázatok végrehajtására, amely miatt, ha átmenetileg is, de további szakemberek alkalmazása válhat szükségessé. Terveink közt szerepel a köztisztviselők nyelvi képzésének támogatása, bízunk abban, hogy a Testület támogatja majd a kérelmünket.

2017. évben módosítani szeretnénk a Hivatal belső tagozódását akként, hogy létrehozásra kerülne a Projektfejlesztési és Kistérségi Iroda, az ehhez szükséges rendeletmódosítást is a Testület lét tárjuk.

Kérem a Testülettől a beszámoló elfogadását.

**HATÁROZATI JAVASLAT**

Körmend város Önkormányzata Képviselő-testülete a Körmendi Közös Önkormányzati Hivatal 2016. évi tevékenységéről készült beszámolót lefogadja.

**Dr. Stepics Anita**

**jegyző**

**Körmend város Önkormányzata Képviselő-testülete …/2016. (…./….) önkormányzati rendelete a Képviselő-testület szervezeti és működési szabályzatáról szóló 19/2014. (X.31.) önkormányzati rendelet módosításáról**

*Körmend város Önkormányzata Képviselő-testülete az Alaptörvény 32. cikk (2) bekezdésében és Magyarország helyi önkormányzatairól szóló 2011. évi CXXXIX. törvény 43.§ (3) bekezdésében kapott felhatalmazás alapján eljárva a következőket rendeli el:*

1.§ Körmend város Önkormányzata Képviselő-testületének a Képviselő-testület szervezeti és működési szabályzatáról szóló 19/2014. (X.31.) önkormányzati rendeletének 37.§ (2) bekezsée kiegészül az alábbi d) ponttal:

/A polgármesteri hivatal belső szervezeti egységei a következők:/

„d) Projektfejlesztési és Kistérségi Iroda”.

2.§ A rendelet 2017. január 1-én lép hatályba.

Bebes István sk. polgármester Dr. Stepics Anita jegyző sk.

Kihirdetve:

2016………………………….. napján.

Dr. Stepics Anita jegyző